बिहार- दरभंगा में सड़क पर दो इंजीनियरों की गोली मारकर हत्या
बिहार के दरभंगा में शनिवार को सड़क निर्माण का जायजा ले रहे दो इंजीनियरों की बाइक सवारों ने गोली मारकर हत्या कर दी। माैके से पुलिस ने बिहार लिब्रेशन पुलिस आर्मी का हस्तलिखित पर्चा भी बरामद किया है। 750 करोड़ रुपए की लागत से बन रहे इस पुल के दोनों इंजीनियरों को धमकियां मिल रही थीं। हालांकि उन्हें सुरक्षा दी गई थी, शुक्रवार को ही इसे हटा लिया गया था।
बेगूसराय के इंजीनियर मुकेश कुमार सिंह (47) और रोहतास के ब्रजेश कुमार सिंह (35) स्टेट हाईवे-88 के निर्माण में लगे थे। दोपहर करीब 1 बजे कुछ लोग यहां आए और उन पर फायरिंग की। करीब 15 राउंड फायरिंग में मुकेश कुमार को तीन एवं ब्रजेश कुमार को छह गोलियां पेट में लगी हैं।
पुलिस इस मामले में दो एसडीपीओ के नेतृत्व में चार टीम गठित कर छापेमारी कर रही है। छह संदिग्धों को हिरासत में लिया गया है। एसएसपी अजीत कुमार सत्यार्थी ने बताया कि मामला रंगदारी का है। कुछ लोगों को हिरासत में लिया गया है, जिसका सत्यापन चल रहा है।
awa_Deva hin_Deva hin_Deva hin_Deva